3․ Հաջորդ խնդիրը կապված է բուժիչ հանքային ջրերով հայտնի Ջերմուկ քաղաքի հետ, որը մեծ համբավ ունի հենց որպես առողջարանային և ընտանեկան հանգստի կենտրոն։ Լիդիանը բացառում է հանքային բուժիչ ջրերի վրա որևէ բացասական ազդեցությունը՝ պնդելով, որ իզոտոպային հետազոտությունը հաստատել է, որ այդ ջրերը ոչ մի ֆիզիկական կապ չունեն Ամուլսարի ջրային համակարգի հետ։ Սակայն գիտական գրականության տվյալները լրիվ հակառակն են ապացուցում․ այս տարածքում երկրաբանական ոչ վաղ անցյալում եղել է Արփա-Որոտան հնէահովիտը։ Որոտան գետը սերտ կապ է ունեցել Արփայի ավազանի հետ՝ այսինքն եղել է մեկ ընդհանուր գետ։ Որոտան գետի վերին ավազանն ու Արփա գետը միմյանցից անջատվել են հենց Ամուլսարի լայնակի բարձրացման հետ կապված։ Իսկ սա նշանակում է, որ խորքային հանքային և ստորերկրյա ջրերի կապը կա և պահպանված է։ Հանքի պայթեցումների հետևանքով հնարավոր վտանգները չի բացառել նաև հիդրոերկրաբան Ռուբեն Յադոյանը (տես այստեղ և այստեղ)։ Իր պատասխանում Լիդիանը նաև նշում է, որ Ջերմուկը գտնվում է հանքից 14 կմ հեռավորության վրա՝ մոռանալով, որ իր տարբեր փաստաթղթերում բազմաթիվ անգամ նշված են 7-8 կմ թվերը։ Իսկ ԱՄՆ-ում շահագործվող Քրիպլ Քրիք և Վիկտոր հանքի հետ բերած համեմատությունն ու քաղաքից ընդամենը 1 կմ հեռավորության վրա գտնվելու շեշտադրումը հենց հանրությանը ապակողմնորոշելու նպատակ է հետապնդում։ Լիդիանը երևի մոռացել է կամ չգիտի, որ այդ ոսկու հանքի շահագործումը սկսվել է դեռ 1890 թվականին, իսկ քաղաքը հիմնադրվել է հենց հանքը սպասարկելու համար (տես այստեղ)։ Լիդիանը նաև մոռացել է կամ չգիտի, որ Ջերմուկը կառուցվել և իր սոցիալական հյուսվածքը ձևավորել է որպես յուրօրինակ հանքային ջրերի հիման վրա բարգավաճող առողջարանային կենտրոն՝ սկզբում հանրապետական, իսկ այնուհետև համամիութենական նշանակության առողջարանի կարգավիճակով, այլ ոչ թե որպես հանքարդյունաբերողներին սպասարկող բանավան։ Այլ բան է, որ ապաշնորհ կառավարիչները բնության հետ ներդաշնակ ու հարատև ապրելու և զարգանալու արդեն իսկ կայացած հնարավորությունները խրախուսելու փոխարեն՝ ամեն կերպ աջակցում են կասկածելի ծագման օֆշորային տարաբնույթ հանքարդյունահանողների։ Եթե իրականանա Ամուլսարի ծրագիրը, ապա մենք ուղղակի կարող ենք խաչ քաշել Ջերմուկի վրա՝ որպես առողջարանային և ընտանեկան հանգստի կենտրոնի։ Այս կարծիքը կիսում են բազմաթիվ ջերմուկցիներ ու անկախ փորձագետներ։